Page:Oxford Book of English Verse 1250-1900.djvu/593

 Tho' this was fair, and that was braw, And yon the toast of a' the town, I sigh'd, and said amang them a', 'Ye arena Mary Morison.'

O Mary, canst thou wreck his peace, Wha for thy sake wad gladly die? Or canst thou break that heart of his, Whase only faut is loving thee? If love for love thou wiltna gie, At least be pity to me shown; A thought ungentle canna be The thought o' Mary Morison.

494. Jean

Of a' the airts the wind can blaw, I dearly like the west, For there the bonnie lassie lives, The lassie I lo'e best: There wild woods grow, and rivers row, And monie a hill between; But day and night my fancy's flight Is ever wi' my Jean.

I see her in the dewy flowers, I see her sweet and fair: I hear her in the tunefu' birds, I hear her charm the air: There's not a bonnie flower that springs By fountain, shaw, or green; There's not a bonnie bird that sings, But minds me o' my Jean.

494. airts] points of the compass. row] roll.